
„a valóság (…) kevés hajlandóságot mutat arra, hogy regénnyé álljon” - Garaczi László regényeinek poétikája

Kutatásom Garaczi László életművével foglalkozik; dolgozatomban a Garaczi-korpuszban bekövetkezett prózapoétikai változásokat vizsgálom. Az író munkássága kezdetén jellemzően a rövidtörténet műfajában alkotott; azonban 1995-től, az első lemúr-vallomás publikálásától kezdődően (Mintha élnél - Egy lemúr vallomásai) regényként jegyzett műveket kezdett megjelentetni (Pompásan buszozunk – Egy lemúr vallomásai 2., metaXa, Arc és hátraarc - Egy lemúr vallomásai 3.). A műfajváltással együtt, azzal összefüggésben pedig megváltozott az írói hang is.
Dérczy Péter szerint a ’90-es évek magyar irodalmában változás következett be, amelyet Dérczy „a regényirodalom térhódításának” nevez. A szerző szerint ebben az összefüggésben pedig kifejezetten érdekes Garaczi példája; aki pályája elején a posztmodern kisformákkal kísérletezett; a ’90-es évek közepén pedig innen fordult a regény felé, amelyekben egy meglehetősen más epikai nyelvet és szemléletet érvényesít.
Dolgozatomban megvizsgálom, hogy a nagyforma hogyan működik a korábban jellemzően kisepikai formákban alkotó írónál, milyen is az „más epikai nyelv és szemlélet”, amelyet Dérczy említ. Szót ejtek arról, hogy a műfaji váltás miként alakítja a megszólalást, illetve hogy a Garaczi-próza jellemző elemei megjelennek-e és ha igen, mi módon, milyen hangsúllyal és funkcióval vannak jelen a regényekben. A korpusz szorosabb elemzése előtt, írásom első részében az úgynevezett „legújabb magyar irodalom” nemzedékének kérdésével foglalkozom. 



